<classify> WANANCHI wa Kata ya Mwalusembe wameomba mkutano wa hadhara ili wawataje hadharani mafataki wanaohusika na matukio ya kuwapa ujauzito wanafunzi ili kukomesha tabia hiyo. Walitoa ombi la mkutano huo walipojadili sakata la mimba kwa wanafunzi ikiwemo mtoto wa kidato cha pili sekondari ya Mwalusembe aliyepewa mimba na mfanyakazi wao wa shambani. Hamida Solomon aliomba viongozi kuitisha mkutano wa hadhara ili kila anayemfahamu mtu yeyote mwenye tabia ya kushawishi wanafunzi mafataki atajwe na kuchukuliwa hatua.Alisema mafataki hao wakitajwa na kuchukuliwa hatua kali ikiwemo kufungwa jela itapunguza matukio hayo na hivyo kuwafanya watoto wa kike kusoma na kumaliza masomo yao.Hilaly Mohamed alisema mimba za wanafunzi ni tishio na huchangiwa na wahusika kutochukuliwa hatua kali za kisheria na kuwa mfano kwa wengine wanaoiga tabia hiyo.Akizungumzia ujauzito wa mwanafunzi huyo, ofisa mtendaji wa kata ya Mwalusembe, Aisha Shaban alieleza baada ya kupata taarifa walimpeleka hospitali alikothibitishwa mjamzito. Aisha alieleza kuwa tayari hatua zimeshachukuliwa ikiwemo kumsaka mtuhumiwa huyo ambaye alitoweka mara baada ya kubainika kuhusika na tukio la ujauzito wa mwanafunzi huyo. Alisema mtuhumiwa alikuwa mfanyakazi katika shamba la mama wa mtoto ambaye kila mara alipokuwa akirudi shule walikuwa na utamaduni wa kukutana kabla ya kufika nyumbani kwao.Mkurugenzi Mtendaji wa Halmashauri ya Mkuranga, Msham Munde alisema wanatoa elimu kwa wazazi juu ya athari ya mimba za utotoni lakini matukio hayo bado yanajitokeza. Alisema mkakati ni kuwakamata wahusika wa ujauzito na wazazi watakaobainika kushiriki kwa namna moja au nyingine kuficha ukweli wa matukio hayo ili kumsaidia mtuhumiwa.  <topic>: KITAIFA 